Un accident rutier s-a produs sâmbătă seara, 16 martie 2024, pe centura de ocolire a municipiului Râmnicu Vâlcea, care a dus la paralizarea traficului pe DN7 / E81. Două TIR-uri s-au ciocnit frontal.
Accidentul s-a produs în jurul orei 20,00, în apropierea intersecției cu bulevardul care leagă șoseaua de centură de centrul municipiului Râmnicu Vâlcea. Coliziunea dintre două TIR-uri a dus la blocarea totală a circulației între Sibiu și Pitești timp de aproximativ o oră, perioadă în care o parte din trafic a fost dirijată pe străzile adiacente.
"Astăzi, 16 martie, polițiștii Biroului Rutier Râmnicu Vâlcea au fost sesizați cu privire la faptul că, pe DN7 Vâlcea - km 174 - strada Calea București, din municipiul Râmnicu Vâlcea, a avut loc un eveniment rutier soldat cu rănirea unei persoane. Din primele verificări efectuate, s-a stabilit faptul că, ar fi avut loc o coliziune între două autotrenuri", a transmis purtătoarea de cuvânt a Inspectoratului Județean de Poliție Vâlcea, Loredana Sandu.
Potrivit sursei citate, urmare a impactului dintre cele două TIR-uri, a avut loc rănirea unuia dintre conducătorii auto - un șofer turc de 49 de ani care a fost transportat la Unitatea de Primiri Urgențe a Spitalului Județean din Râmnicu Vâlcea, în vederea acordării de îngrijiri medicale.
"Polițiștii continuă cercetările pentru stabilirea cauzelor și împrejurărilor producerii evenimentului rutier. Traficul este deviat pe Strada Straubing", a mai transmis reprezentanta Poliției Vâlcene.
La doar câteva minute de la transmiterea informațiilor, traficul în zonă a fost reluat alternativ, apoi în condiții normale, pe ambele sensuri.
Șoseaua de ocolire, cunoscută drept Centura Râmnicului sau Calea București, este parte din DN7 / E81 care leagă Sibiul de Pitești prin Valea Oltului și Dealul Negru. Există un drum alternativ pentru o porțiune din centură și implicit DN7 / E81, între Râmnicu Vâlcea și Călimănești, dar este doar parțial deschis traficului greu, motiv pentru care autovehiculele cu masa totală maximă autorizată (MTMA) mai mare de 7,5 tone nu au cum să ocolească zona când se produc astfel de accidente rutiere, iar ambuteiajele sunt o obișnuință.